मसरण मार्ग, इसलिए निरंतर परिवर्तन होता ही रहता है। जबकि ये बुजुर्ग पुराने ज़माने को ही पकड़े रहते हैं। अरे, ज़माने के साथ चल, वर्ना मार खाकर मर जाएगा ! ज़माने के अनुसार एडजस्टमेन्ट लेना होगा । मेरा तो चोर के साथ, जेबकतरे के साथ, सब के साथ एडजस्टमेन्ट हो जाता है । यदि हम चोर के साथ बात करें तो वह भी जान जाता है कि ये करुणा वाले हैं। हम उसे ऐसा नहीं कहते कि 'तू गलत है'। क्योंकि वह उसका 'व्यू पोइन्ट' (दृष्टिबिन्दु) है। जबकि लोग उसे 'नालायक' कहकर गालियाँ देते हैं। क्या ये वकील झूठे नहीं हैं ? 'बिल्कुल झूठा केस जितवा दूंगा' जो ऐसा कहते हैं, क्या वे ठग नहीं कहलाएँगे? जो चोर को 'लुच्चा' कहते हैं और बिल्कुल झूठे केस को 'सच्चा' कहते हैं, उनका संसार में विश्वास कैसे कर सकते हैं? फिर भी, उनका भी चलता है न ? किसी को भी हम झूठा नहीं कहते । वह अपने 'व्यू पोइन्ट' से करेक्ट ही है। लेकिन उसे सही बात समझाएँ कि 'तू यह जो चोरी करता है, उसका तुझे क्या फल मिलेगा!'
ये बुजुर्ग लोग घर में घुसते ही कहते हैं, 'यह लोहे की अलमारी ? यह रेडियो ? यह ऐसा क्यों? वैसा क्यों ?' ऐसे बखेड़ा करते हैं । अरे, किसी जवान से दोस्ती कर । यह युग तो बदलता ही रहेगा । इनके बगैर ये जीएँगे कैसे? कुछ नया देखा कि मोह हो जाता है । नवीन नहीं होगा तो जीएँगे किस तरह ? ऐसा नवीन तो अनंत बार आया और गया, उसमें आपको बखेड़ा नहीं करना चाहिए । काफी सोच लिया था कि यह संसार उल्टा हो रहा है या सीधा हो रहा है और यह भी समझ में आ गया कि, इस संसार को बदलने की सत्ता किसी के पास है ही नहीं । फिर भी हम क्या कहते हैं कि ज़माने के अनुसार एडजस्ट हो जाओ। बेटा नई टोपी पहनकर आए, तब ऐसा मत कहना कि,
' ऐसी कहाँ से ले आया ?' उसके बजाय एडजस्ट हो जाना कि, 'इतनी अच्छी टोपी कहाँ से लाया ? कितने में लाया ? बहुत सस्ती मिली ?' इस प्रकार एडजस्ट हो जाना ।
अपना धर्म क्या कहता है कि असुविधा में सुविधा देखो । रात को मुझे विचार आया कि, 'यह चद्दर मैली है ।' लेकिन फिर एडजस्टमेन्ट ले लिया तो फिर इतनी अच्छी हुई कि न पूछो। पंचेन्द्रिय ज्ञान असुविधा दिखाता है और आत्मज्ञान सुविधा दिखाता है । इसलिए आत्मा में रहो ।
दुर्गंध के साथ एडजस्टमेन्ट
अगर बांद्रा (मुंबई में एक जगह ) की खाड़ी में से दुर्गंध आए, तो उसके साथ क्या लड़ने जाएँगे? इसी प्रकार ये मनुष्य भी दुर्गंध फैलाते हैं, तो क्या उन्हें कुछ कहने जाएँगे? जो दुर्गंध फैलाते हैं वे सभी खाड़ियाँ कहलाती हैं और जिनमें से सुगंध आती है वे बाग़ कहलाते हैं। जो-जो दुर्गंध देते हैं, वे सभी कहते हैं कि 'आप हमारे प्रति वीतराग रहो!'
यह तो, अच्छा-बुरा कहने से वे हमें सताते हैं। हमें तो दोनों वे को समान कर देना है। इसे 'अच्छा' कहा, इसलिए वह 'बुरा' हुआ । तब फिर वह सताता है। लेकिन दोनों का 'मिक्स्चर' कर देंगे, तो फिर असर नहीं रहेगा । हमने 'एडजस्ट एवरीव्हेर' की खोजबीन की है। सच बोल रहा हो उसके साथ भी और कोई झूठ बोल रहा हो उसके साथ भी 'एडजस्ट' हो जा । हमें कोई कहे कि 'आपमें अक़्ल नहीं है।' तब हम तुरंत उसके साथ एडजस्ट हो जाएँगे और उसे कहेंगे कि, 'वह तो पहले से ही नहीं थी । आज तू कहाँ से खोजने आया है ? तुझे तो आज मालूम हुआ, लेकिन मैं तो यह बचपन से ही जानता हूँ।' ऐसा कहेंगे तो झंझट ही मिट जाएगी न ? फिर वह
अपने पास अक़्ल खोजने आएगा ही नहीं । ऐसा नहीं करेंगे तो अपने घर' (मोक्ष) कब पहुँचेंगे ?
पत्नी के साथ एडजस्टमेन्ट
प्रश्नकर्ता : एडजस्ट कैसे होना चाहिए? यह ज़रा समझाइए ।
दादाश्री : मान लो आपको किसी कारणवश देर हो गई, और पत्नी कुछ उल्टा-सुल्टा बोलने लगे कि, 'इतनी देर से आए हो ? मुझे ऐसा नहीं चलेगा।' और जैसा - तैसा कहे... उसका दिमाग़ फिर जाए । तब आप कहना कि 'हाँ, तेरी बात सही है, तू कहे तो वापस चला जाऊँ और तू कहे तो अंदर आकर बैठूं ।' तब वह कहेगी, 'नहीं, वापस मत जाना। यहाँ सो जाओ चुपचाप ।' लेकिन फिर पूछो, 'तू कहे तो खाऊँ, वर्ना सो जाऊँ ।' तब यदि वह कहे, 'नहीं, खा लो ।' तब आपको उसका कहा मानकर खा लेना चाहिए । अर्थात् एडजस्ट हो गए। फिर सुबह फर्स्ट क्लास चाय देगी और अगर धमकाया तो फिर चाय का कप मुँह फुलाकर देगी और तीन दिन तक वही सिलसिला जारी रहेगा ।
खाओ खिचड़ी या होटल के पिज्ज़ा ?
एडजस्ट होना नहीं आए तो क्या करते हैं ? लोग वाइफ के साथ झगड़ा करते हैं न ?
प्रश्नकर्ता : हाँ ।
दादाश्री : ऐसा ?! क्या बँटवारे के लिए ? वाइफ के साथ क्या बाँटना है? जायदाद तो साझेदारी में है ।
प्रश्नकर्ता : पति को गुलाबजामुन खाने हों और बीवी खिचड़ी बनाए, तो फिर झगड़ा हो जाता है ।
दादाश्री : फिर झगड़ा करने के बाद क्या वह गुलाबजामुन बनाएगी? नहीं। बाद में भी खिचड़ी ही खानी पड़ती है !
प्रश्नकर्ता : फिर होटल से पिज्ज़ा मँगवाते हैं ।
दादाश्री : ऐस